Minister Xiomara Maduro ta traspasa e cartera di Economia na sr. Geoffrey Wever y ta gradici tur Departamento pa e bon cooperacion – AWE24.com Bo centro di informacion pa Aruba\nMinister Xiomara Maduro ta traspasa e cartera di Economia na sr. Geoffrey Wever y ta gradici tur Departamento pa e bon cooperacion\n14:31\tSeptember 26, 2021 Leave a comment\nORANJESTAD – Dialuna mainta prome cu e huramentacion di Gabinete Wever-Croes II, Minister Maduro a haci traspaso di e cartera di Economia na sr. Geoffrey Wever. Tabata un reunion ameno den cual e mandatario a repasa e trabounan pendiente riba e tereno economico di nos Pais.\nDen e 4 añanan cu a transcuri Minister Maduro a traha hopi di cerca cu Departamento Economico y tambe Departamento di Estadistica CBS pa haci varios trabou hopi importante pa Pais. Entre nan, a logra traha riba e Maneho Economico pa Pais Aruba, a delinea e 6 sectornan prometedor pa diversifica Aruba su economia, a traha riba e Plan Nacional pa implementa e 17 metanan mundial pa un desaroyo economico sostenibel pa Aruba, a actualisa e modelo macroeconomico MARUBA cu ta midi e impacto economico pa Aruba y a laga valida esaki pa IMF por medio di CARTAC. Via Nacionnan Uni a logra haya fondo di desaroyo economico pa por a institui e facultad di SISTEM na Universidad di Aruba. A amplia canasta basico cu 11 producto, a amplia e canasta cu productonan di higiena pa combati COVID19 y a introduci un aplicacion special ‘Control di Prijs’ pa apodera e consumidor. Den aña 2019 a logra absorba un parti di subida di prijs di gasoline y den aña 2020 a permiti e rebaho substancial den prijs di gasoline. Tambe a introduci e campaña ‘Cumpra Local’ pa yuda pusha comercio local. Sin lubida tur e cursonan cu a wordo duna pa e unidad di IDEA y Exprodesk di Departamento Economico pa capacita y empodera Aruba su entrepreneurs di chikito bay te grandi. Por menciona tambe e digitalisacion di permiso pa haci negoshi cu ta pone cu e proceso ta bay hopi mas liher y eficiente.\nHunto cu Departamento di Estadistica CBS tambe a haci trabounan importante pa Aruba. Entre otro, a logra actualisa e Cuentanan Nacional di Pais Aruba y tambe valida e cifranan pa IMF via CARTAC. Tambe a logra haci ‘Censo 2020’ exitosamente memey di un pandemia. Hunto cu e team di, entre otro, Departamento Economico y Departamento di Estadistica CBS a logra haci tur calculacion necesario pa enfrenta e crisis di COVID19 y realisa e sosten financiero necesario pa comercio por a surpasa e crisis. Banda di esaki na 2019 y 2020 hunto cu tur departamento y stakeholders a logra tambe evaluacion positivo pa Aruba door di IMF.\nMinister Xiomara Maduro a brinda un splicacion tambe riba e otro departamentonan cu ta resorta bou e cartera di Economia manera Bureau Intelectuele Eigendom y Freezone Aruba y a traspasa e documentacion necesario pa asina Minister Wever por sigui cu e trabounan na bienestar di Aruba su economia. Minister Maduro ta gradici tur empleado di Departamento Economico, Departamento di Estadistica CBS, Bureau Intelectuele Eigendom y Freezone Aruba pa nan bon cooperacion y nan esfuerso di tur dia na bienestar di Aruba. Na colega Minister Wever, masha pabien y hopi exito cu e reto nobo.\n← Mas blou riba caya, 46 studiante a ricibi nan diploma\nMINISTER ENDY CROES A REUNI CU COLEGIO EPI →